แบงก์ชาติชิ่งเลื่อนทำแผนแก้งบขาดทุน
คณะทำงานแก้ขาดทุน ธปท. เลื่อนเสนอแผนแก้ปัญหาขาดทุนไปเดือน ม.ค.ปีหน้า
21 ธ.ค. 2555

คณะทำงานแก้ขาดทุน ธปท. เลื่อนเสนอแผนแก้ปัญหาขาดทุนไปเดือน ม.ค.ปีหน้า
นายศิริ การเจริญดี คณะกรรมการธนาคารแห่งประเทศไทย (บอร์ด ธปท.) เปิดเผยว่า คณะทำงานศึกษาแผนการแก้ปัญหาขาดทุนของ ธปท. ซึ่งมีนายคณิศ แสงสุพรรณ เป็นหัวหน้าทีม ยังไม่ได้นำเสนอแผนการแก้ขาดทุนต่อที่ประชุมบอร์ด ธปท. ที่นายวีรพงษ์ รามางกูร เป็นประธานในครั้งนี้ คาดว่าคงเลื่อนไปเสนอแผนในเดือน ม.ค.ปีหน้าแทน ซึ่งการเสนอแผนไม่ทันสิ้นปีนี้เป็นเรื่องที่เข้าใจได้ เพราะการแก้ปัญหาขาดทุนที่สะสมมานานมันเป็นเรื่องที่ไม่ง่าย ต้องใช้เวลาในการแก้ไข ที่สำคัญยังติดขัดในข้อกฎหมายหลายอย่าง
“การเลื่อนเสนอแผนไม่ได้เป็นเพราะท่านประธานเบรกหรืออะไร แต่เพราะทำยังไม่เสร็จ อีกอย่างการแก้ขาดทุนไม่ง่าย หรือการปรับแผนการนำเงินทุนสำรองไปลงทุนก็ต้องรอบคอบ มันมีรายละเอียดพอสมควร เป็นไปได้ว่าคณะทำงานอาจจะเลื่อนไปยื่นแผนต่อที่ประชุมเดือน ม.ค.ปีหน้าแทน” นายศิริ กล่าว
ก่อนหน้านี้ ธปท.มียอดขาดทุนสะสมอยู่กว่า 4 แสนล้านบาท และยังติดขัดในการนำเงินทุนสำรองระหว่างประเทศไปลงทุนเพื่อหาผลตอบแทนที่ดี เพราะมีข้อจำกัดทางกฎหมาย ทำให้ประธานบอร์ด ธปท. สั่งให้ตั้งคณะทำงานไปศึกษาแผนแก้ขาดทุนและดูแลไม่ให้ภาระขาดทุนสูงขึ้นต่อเนื่องอย่างที่ผ่านมา เพราะอาจลดทอนความน่าเชื่อถือของต่างชาติที่มีต่อธนาคารกลาง